**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2025. gada 10. marta sanāksmē izskatāmajiem jautājumiem**

2025. gada 10. martā Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtība**

**Eiropas semestris 2025: sudraba transformācijas izaicinājumi – iniciatīvas un sistemātiski risinājumi, lai veicinātu vecāka gadagājuma cilvēku brīvprātīgu, ilgstošāku profesionālo darbību**

* 1. **2025. gada ES Padomes ieteikuma *euro* zonas ekonomikas politikai nodarbinātības un sociālie aspekti**
	2. **2025. gada Vienotais nodarbinātības ziņojums**
	3. **Padomes secinājumi par 2025. gada Vienoto nodarbinātības ziņojumu**
	4. **Vidējā termiņa fiskāli strukturālie plāni: Nodarbinātības komitejas un Sociālās aizsardzības komitejas vadītāju vēstule**

2024. gada 26. novembrī Eiropas Komisija *(turpmāk – Komisija)* publicēja 2025. gada Eiropas semestra dokumentu pirmo daļu, tādējādi uzsākot jaunās ekonomikas pārvaldības sistēmas pirmo īstenošanas ciklu. Tā ietvēra novērtējumu par 21 dalībvalsts vidēja termiņa fiskāli strukturālajiem plāniem, Komisijas atzinumu par 17 *euro* zonas dalībvalstu budžeta plānu projektiem 2025. gadam, kā arī pasākumus pārmērīga budžeta deficīta novēršanas procedūru īstenošanai astoņās dalībvalstīs. Savukārt 2024. gada 18. decembrī Komisija publicēja priekšlikumu ES Padomes ieteikumam *euro* zonas ekonomikas politikai, 2025. gada Agrās brīdināšanas mehānisma ziņojumu un Vienoto nodarbinātības ziņojumu.

ES Padomes ieteikumā *euro* zonas ekonomikas politikai valstis tiek aicinātas 2025.–2026. gadā rīkoties gan individuāli, īstenojot nacionālos atveseļošanās un noturības plānus, gan kolektīvi *Euro* grupas formātā, veicinot konkurētspēju, ekonomikas noturību, makroekonomisko un finanšu stabilitāti. Ieteikumi nodarbinātības un sociālās politikas jomā skar darbaspēka kvalifikācijas paaugstināšanu, kvalitatīvas darba vietas, dažādu iedzīvotāju grupu integrāciju darba tirgū, stimulus, novirzot nodokļu slogu no darbaspēka, kā arī sociālo dialogu.

Savukārt Vienotajā nodarbinātības ziņojumā novērtēts dalībvalstu progress attiecībā uz ES nodarbinātības, prasmju un nabadzības samazināšanas mērķu līdz 2030. gadam sasniegšanu. ES nodarbinātības līmenis 2023. gadā sasniedza 75,3 %, kas tikai par 2,7 procentpunktiem atpaliek no 2030. gada mērķa. Attiecībā uz prasmēm un pieaugušo dalību mācībās ir bijis neliels progress, bet tas joprojām būtiski atpaliek no ES mērķa. Attiecībā uz nabadzības un sociālās atstumtības riska rādītāju kopējais progress ir neliels, un 2023. gadā gandrīz pusē dalībvalstu situācija pat pasliktinājās. Tāpēc Vienotajā nodarbinātības ziņojumā tiek uzsvērts, ka dalībvalstīm jāveic pasākumi nodarbinātības, prasmju un sociālās politikas izaicinājumu risināšanai, tostarp arī atbilstoši Nodarbinātības politikas pamatnostādnēm.

Padomes secinājumos tiek uzsvērta esošā sociālekonomiskā situācija gan attiecībā uz līdzdalību darba tirgū, gan nabadzības un sociālās atstumtības rādītājiem, gan IKP izmaiņām. Padomes secinājumos dalībvalstis tiek aicinātas stiprināt prasmes un darba tirgus politikas, kas atbalsta mūžizglītību, paātrināt sociālās aizsardzības un sociālās iekļaušanas sistēmu modernizēšanu, ņemt vērā Vienotajā nodarbinātības ziņojumā iekļautos secinājumus u.c. Savukārt Komisija tiek aicināta ņemt vērā Nodarbinātības komitejas un Sociālās aizsardzības komitejas veikto izvērtējumu, kā arī sistemātiski sniegt datus, kas tiek ietverti Vienotajā nodarbinātības ziņojumā.

*Padomes 2025. gada 10. marta sanāksmē plānota 2025. gada ES Padomes ieteikuma euro zonas ekonomikas politikai nodarbinātības un sociālo aspektu, Vienotā nodarbinātības ziņojuma un Padomes secinājumu apstiprināšana. Padomes sanāksmē plānota Nodarbinātības komitejas un Sociālās aizsardzības komitejas vadītāju prezentācija par vidējā termiņa fiskāli strukturālajiem plāniem. Vienlaikus plānotas arī politikas debates par Eiropas semestra jautājumiem un vecāka gadagājuma cilvēku ilgstošāku profesionālo darbību (diskusiju jautājumi uz informatīvā ziņojuma sagatavošanas brīdi nav pieejami).*

Latvijas nostāja:

Latvija atbalsta 2025. gada ES Padomes ieteikuma *euro* zonas ekonomikas politikai nodarbinātības un sociālo aspektu, Vienotā nodarbinātības ziņojuma un Padomes secinājumu apstiprināšanu.

Latvija pieņem zināšanai Nodarbinātības komitejas un Sociālās aizsardzības komitejas vadītāju sniegto informāciju.

Latvija piekrīt, ka 2025. gada Eiropas semestra uzsvaram jābūt uz ES un tās dalībvalstu konkurētspējas uzlabošanu. Ir jāturpina fiskālās un ekonomiskās politikas koordinācija ES līmenī, t.sk. Eiropas semestra procesa ietvaros, lai veicinātu sociālekonomisko konverģenci *euro* zonā un stiprinātu ES vienoto tirgu, novēršot pastāvošos šķēršļus ar mērķi uzlabot ES vienotā tirgus efektivitāti.

Latvija uzskata, ka darba tirgus līdzdalību ir iespējams paaugstināt, darba tirgū iesaistot tās grupas, kas pašreiz ir tālāk no darba tirgus. Vienlaikus svarīgi noturēt darba tirgū arī vecāka gadagājuma cilvēkus, tādejādi pilnībā izmantojot viņu zināšanas un prasmes. Vecākos iedzīvotājus Latvijā raksturo samērā augsta līdzdalība darba tirgū, bet galvenais izaicinājums ir bezdarbs un īpaši ilgstošais bezdarbs, ko ietekmē tādi faktori kā zemāka mobilitāte gan attiecībā uz darbavietas maiņu, gan atgriešanos darba tirgū, stereotipi no darba devēju puses, izglītības un veselības aspekti, kā arī aprūpes pienākumi. Tāpat būtiski ir pievērst uzmanību arī darbavietu kvalitātei, tostarp pienācīgam atalgojumam, prasmju pilnveidei un pārkvalifikācijai.

Kopumā aktīvā novecošanās ir būtiska, lai cilvēki strādātu ilgāku un labāku darba mūžu. Tam svarīga arī darba vietu pielāgošana, kā arī darba intensitātes iespējama pielāgošana. Ar Eiropas Sociālā fonda plus atbalstu plānojam turpināt aktualizēt aktīvās novecošanās jautājumu, sniegt atbalstu nodarbinātajiem un darba devējiem darba vietu pielāgošanai, kā arī labākās prakses veicināšanai. Vienlaikus šobrīd notiek darbs pie informatīvā ziņojuma par demogrāfiskās politikas attīstību izstrādes, kas paredzēs ilgtermiņa risinājumu, kā politikas var veicināt demogrāfiskās situācijas uzlabošanos.

*Ekonomikas ministrijas sagatavotā pozīcija Nr. 1 par 2025. gada Eiropas semestri: ES Padomes rekomendācijas Euro zonas ekonomikas politikai, ES Padomes secinājumi par 2025. gada Agrās brīdināšanas mehānisma ziņojumu apstiprināta Ministru kabineta 2025. gada 18. februāra sēdē un Saeimas Eiropas lietu komisijas 2025. gada 14. februāra sēdē.*